PECC เผยแพร่รายงานการสำรวจความคิดเห็นของผู้นำทางความคิด กว่า 400 คน
PECC เผยแพร่รายงานการสำรวจความคิดเห็นของผู้นำทางความคิด มากกว่า 400 คน จาก ประเทศต่างๆ 25 ประเทศ เกี่ยวกับผลกระทบจากวิกฤติเศรษฐกิจโลกต่
รายงานการสำรวจดังกล่าวเป็นส่วนหนึ่งของรายงานสถานภาพของภูมิภาคหรือ Stateof the Region Report ส่วนการสำรวจที่ว่านี้กระทำขึ้นในช่วงระหว่างวันที่ 15 เมษายน จนถึง 6 พฤษภาคมที่เพิ่งผ่านมา ผลการสำรวจความคิดเห็นครั้งนี้ แสดงให้เห็นว่าแม้จะเร็วเกินไปที่จะกล่าวว่า เศรษฐกิจทั่วโลก กำลังเริ่มจะฟื้นตัวได้แล้วแต่อย่างน้อยก็กล่าวได้ว่า บรรดาผู้นำทางความคิดที่ตอบคำถาม ของการสำรวจมองโลกในแง่ร้ายน้อยลง Yuen Pau Woo ผู้ประสานงานโครงการสถานภาพของภูมิภาคของPECC และผู้บริหารมูลนิธิเอเชียแปซิฟิคของแคนาดา กล่าวว่าจากการสำรวจ ดูเหมือนว่า การมองโลกในแง่ร้ายกำลังลดลง มีความรู้สึกท้อแท้หมดหวัง เกี่ยวกับเศรษฐกิจน้อยลงกว่าที่ปรากฎให้เห็นเมื่อหกเดือนที่แล้ว สำหรับคำถามเกี่ยวกับแผนกระตุ้นเศรษฐกิจ ของประเทศใหญ่ๆที่ได้ดำเนินกันไปนั้น ผู้บริหารมูลนิธิเอเชียแปซิฟิคของแคนาดาบอกว่าพอจะพูดได้ว่า มีความพอใจกันในระดับหนึ่ง ไม่ถึงกับตื่นเด้นเร้าใจยกเว้นในกรณีของจีน ซึ่งโดดเด่นมาก ตามความเห็นของผู้ร่วมการสำรวจส่วนใหญ่รู้สึกกันว่าแผนกระตุ้นเศรษฐกิจที่รัฐบาลจีนได้ดำเนินไปนั้น สำคัญมากและน่าที่จะได้ผลมากทีเดียว ตัวเลขแสดงให้เห็นว่า 60% พอใจกับแผนกระตุ้นเศรษฐกิจของจีน46% ระบุว่าพอใจกับแผนของสหรัฐ ในขณะที่ 28% กล่าวว่า พอใจกับแผนของสหภาพยุโรปหรือ EU และถ้าจะมองไปในอนาคตหลังวิกฤติเศรษฐกิจครั้งนี้แล้วส่วนใหญ่ของผู้นำทางความคิดเหล่านี้เชื่อว่า การเติบโตทางเศรษฐกิจ ของประเทศตะวันตกจะชลอตัวลงซึ่งจะกระตุ้นหนุนให้เศรษฐกิจของเอเชีย หันมาพึ่งพาอาศัยความต้องการ หรือ demandภายในประเทศหรือภูมิภาคมากขึ้น และเป็นที่เชื่อกันว่าโครงสร้างทางเศรษฐกิจของจีนได้เริ่มปรับเปลี่ยนจากการพึ่งพาการส่งออกมาเป็นการพึ่งพาความต้องการสินค้า และบริการภายในประเทศของตนแล้ว และต่อคำถามที่ว่า หลังวิกฤติเศรษฐกิจแล้วสหรัฐจะกลับมามีบทบาทนำทางเศรษฐกิจโลกได้อีกหรือไม่นั้นเมื่อแยกตัวเลขออกเป็นแต่ละภูมิภาคแล้ว จะเห็นว่าผู้ทางความคิดในอเมริกาเหนือ สนับสนุนความเห็นที่ว่านี้อย่างแข็งขันด้วยคะแนน 64% แต่ Yuen Pau Woo เจ้าหน้าที่ของPECC กล่าวว่า มีภูมิภาคหนึ่งที่ไม่เห็นด้วย เขาบอกว่า มีผู้นำทางความคิดส่วนใหญ่ของเอเชียตะวันออกเฉียงใต้เพียง46%ที่เชื่อว่า สหรัฐจะกลับมามีบทบาทนำทางเศรษฐกิจโลกได้อีก ผู้ตอบคำถามส่วนใหญ่ ไม่พอใจกับการทำงานของสถาบันระหว่างประเทศและในระดับภูมิภาคสำหรับการแก้ปัญหาเศรษฐกิจครั้งนี้ ยกเว้นการจัดตั้งกลุ่ม 20 ประเทศ หรือ G-20 ขึ้นมา และเมื่อขอให้จัดอันดับความสำคัญที่ประเทศทั้งหลายควรดำเนินการเพื่อแก้ปัญหาวิกฤติเศรษฐกิจครั้งนี้ ส่วนใหญ่ระบุว่าให้หลีกเลี่ยงการใช้มาตรการปกป้องคุ้มครองประโยชน์ทางการค้าส่วนตนปรับปรุงกฎข้อบังคับทางการเงินระหว่างประเทศ และส่งเสริมการประกันสังคมให้มากขึ้น